மோடி தலைமையிலான பா.ஜ.க. அரசு, தனது ஐந்தாண்டு கால ஆட்சியின் கடைசி பட்ஜெட்டாக இடைக்கால பட்ஜெட்டை தாக்கல் செய்துள்ளது. எப்படி இருக்கிறது இந்த இடைக்கால பட்ஜெட்? நிபுணர்கள் கருத்து…
நடுத்தரவர்க்கத்துக்கு நல்லது
பாஸ்டன் ஸ்ரீராம், முதலீட்டு ஆலோசகர்
ஐந்து லட்ச ரூபாய் வரை வருமானவரி விலக்கு வேண்டும் என்று எதிர்க்கட்சி வரிசையில் இருந்த போது கேட்டவர் அருண் ஜெட்லி. அதற்கான அதிகாரம் அவர் கையில் வந்து நான்காண்டுகளுக்குப் பின்னரே அதற்கு வழி பிறந்திருக்கிறது. பொறுப்பு நிதியமைச்சர் பியூஷ் கோயல் தாக்கல் செய்த இந்த இடைக்கால பட்ஜெட்டில் இருக்கும் குறிப்பிடத்தக்க அம்சம் தனி நபர் வருமான வரிவிலக்கும் சேமிப்பு தொடர்பான அறிவிப்புகளும்தான்.
ஆண்டுக்கு 5 லட்சம் சம்பாதிப்போர் மட்டுமல்ல, 8 முதல் 10 லட்சம் ரூபாய் வரை சம்பாதிப்போர்கூட சரியான திட்டமிடல் இருந்தால் வருமானவரி ஏதும் செலுத்தாமல் இருக்க வகை செய்திருக்கிறது இந்த பட்ஜெட். நடுத்தர வர்க்கத்துக்கு பயனளிக்கும் அதே நேரத்தில் ஆண்டுக்கு 12 லட்சத்துக்கும் மேல் சம்பாதிக்கும் பணக்காரர்களுக்கு இதன் பயன் பெரும்பாலும் சென்று சேராத வகையில் இது நடைமுறைப்படுத்தப்பட்டுள்ளது.
பொதுவாக வருமான வரியில் சலுகை மாற்றம் செய்ய விரும்பும் அரசுகள் அடிப்படை விலக்கு அல்லது நிலையான வரிவிலக்கில் மாற்றம் செய்யும். அப்படிச் செய்கையில் அதன் பயன் அனைவரையும் சென்று சேரும். இம்முறை நடுத்தர வர்க்கத்துக்கு பயனளிக்கும் வகையில் வருமானவரி விலக்கு தர எண்ணிய மத்திய அரசு செக்ஷன் '87 ஏ'யை மாற்றி அமைப்பதன் மூலம் அதை சிறப்பான வகையில் செய்திருக்கிறது.
இனி வருமான வரி சேமிப்பதற்காகவாவது மக்கள் காப்பீடு (ஆயுள் மற்றும் ஹெல்த்) மற்றும் சந்தை முதலீடுகள் (NPS & ELSS) பக்கம் செல்வார்கள். இது நடுத்தரவர்க்க குடும்பங்களின் பாதுகாப்பை உறுதி செய்வதோடு பங்குச் சந்தைக்கு இன்னும் அதிக முதலீடு வர வழிவகை செய்யும். இவற்றிற்காகவே இதைப் பாராட்டலாம்.
இரண்டாவது வீட்டுக்கும் வரிச்சலுகை
விக்னேஸ்வரன், பொருளாதார நிபுணர்
பட்ஜெட்டில் இருக்கும் முக்கிய அம்சம், இரண்டாவது வீடு வாங்குவோருக்கும் வரிச் சலுகை. பலரும் சொந்த ஊரை விட்டுவிட்டு வேலைக்காகவோ, பிள்ளைகள் படிப்பிற்காகவோ நகரங்களுக்கு இடம்பெயர்கின்றனர். அதில் பலருக்கும் ஊரில் பரம்பரை வீடு சொந்தமாக இருக்கும். அதை யாரும் பெரும்பாலும் விற்றுவிடுவதில்லை. ஒருவர் இடம்பெயர்ந்த நகரத்தில் குறைந்தது அடுத்த 30 வருடங்கள் கழிக்கப்போகிறார்கள் என்பதால் நகரத்தில் ஒரு சொந்த வீடு வாங்கி குடியேறுவது வழக்கமானதுதான். ஆனால், இந்திய வருமான வரி சட்டப்படி இரண்டாவது வீடு வாங்குபவருக்கு எந்த வரிச் சலுகையும் கிடையாது. இடைக்கால பட்ஜெட்டில் அதை மாற்றி அமைத்துள்ளார் பியூஸ் கோயல். இனி இரண்டாவது வீட்டுக்கும் வரிச்சலுகை கிடைக்கும். இது பெரிய அளவில் ரியல் எஸ்டேட் துறைக்கு சாதகமாக அமையும் என எதிர்பார்க்கலாம்.
கடைசி பட்ஜெட்டில் ஏன் வருமான வரியில் சலுகை அறிவிக்கிறது அரசு என்று சிலர் கேட்டிருந்தார்கள். நியாயமான கேள்விதான். ஆனால், கடந்த நான்கு வருடத்தில் அரசு நேரடி வரி வருவாயை உயர்த்த பல நடவடிக்கைகளை எடுத்தது. உயர் பண மதிப்பிழப்பு, ஜி.எஸ்.டி. போன்றவற்றால் வரி கட்டுபவர்கள் எண்ணிக்கை பெரிய அளவில் உயர்ந்தது. விளைவு 6 லட்சம் கோடியில் இருந்த நேரடி வரிவசூல் 10 லட்சம் கோடியை கடந்துவிட்டது. எனவே, அதன் பலனை நாட்டில் நியாயமாக வரி கட்டுபவர்களுக்கு பிரித்து வழங்குவதில் எந்த தவறும் இல்லை.
ஜி.எஸ்.டி. வரிக்கும் அதே கதைதான், அரசு எதிர்பார்த்ததைவிட வரிவசூல் அதிகம் வந்ததால் பொருட்களின் மீதான ஜி.எஸ்.டி. வரி குறைக்கப்பட்டது. நான்காண்டு காலம் வரி வசூலில் அரசு கவனம் செலுத்தியதால் ஐந்தாவது ஆண்டில் அவர்களால் வரிச் சலுகை அறிவிக்க முடிகிறது. எளிமையாக சொன்னால் வரி கட்டுபவர்கள் எண்ணிக்கை உயர்ந்தால்தான் வரி குறையும்.
வரி வரம்பு!
ரமணன், பத்திரிகையாளர்
2.5 லட்ச வருமானத்துக்கு சட்ட பிரிவு 87ன்கீழ் வழங்கப்பட்ட சலுகையை இப்போது 5 லட்ச வருமானத்துக்கு அறிவித்திருக்கிறார் அமைச்சர். இந்த சலுகையினால் அவர்கள் வரிசெலுத்த வேண்டாம்.
வரியல்லா வரம்புக்கும், வரிச்சலுகை அளிக்கப்படும் வரம்பு உயர்த்தப்படுவதற்கும் என்ன வித்தியாசம்? இங்கே தானிருக்கிறது சூட்சுமம்.
உங்கள் வருமானம் 5 லட்சத்துக்கு மேல் இருந்தால் இந்த 87 பிரிவு சலுகை கிடையாது. அது 100 ஆக இருந்தால்கூட அனுமதிக்கப்பட்ட 2.5 லட்ச வருமானத்துக்கு மேலுள்ள வருமானமாக கணக்கிடப்பட்டு 13201 ரூபாய் வரியாக கட்ட வேண்டும். இந்த கணக்கிட்டைப் பாருங்கள்.
இதையே வரியில்லா வரம்பை 5 லட்சமாக அறிவித்திருந்தால், 5 லட்சத்துக்கு மேல் உள்ள வருமானத்துக்கு மட்டும் வரி கட்டினால்போதும்.விவசாயிகள் பிரச்சினை தீராது!
ஜெயரஞ்சன், பொருளாதார வல்லுநர்
இது வாக்குவங்கியை குறிவைத்து தயாரிக்கப்பட்ட பட்ஜெட். விவசாயிகளின் வருமானத்தை இரட்டிப்பாக்கு வோம் என நான்கரை ஆண்டுகளாக கூறிவந்த பாஜக அரசு, இப்போது சிறு விவசாயிகளுக்கு ஆண்டுதோறும் ரூ. 6,000 உதவித் தொகை வழங்கப்படும் என அறிவித்துள்ளது. அதாவது மாதத்திற்கு 500 ரூபாய்.
'இந்திய விவசாயிகள் பெரும்பாலானோர் கடனில் உள்ளனர். விவசாயிகளின் சராசரி கடன் 95 ஆயிரம்
ரூபாய்' என்கிறது தேசிய வேளாண்மை மற்றும் கிராம மேம்பாட்டு வங்கியின் ஆய்வு முடிவுகள். இந்நிலையில் மாதம் 500 ரூபாய் மட்டும் வழங்கப்படுவது என்பது என்ன வகையில் விவசாயிகளின் பிரச்சினைகளை தீர்க்கும்? விவசாயிகளின் வருமானத்தை இரட்டிப்பாக்குவோம் என்றார்களே, செய்தார்களா?
– சா.சின்னதுரை